**Komentari UMHCG-a na Akcioni plan prilagođavanja objekata u javnoj upotrebi u vlasništvu Glavnog grada - Podgorica za pristup i kretanje lica smanjene pokretljivosti i lica sa invaliditetom 2014 - 2015**

Generalni komentari:

Smatramo da je veoma malo predvijdeti samo jednu kacelariju u cijelom objektu koja će se prilagoditi/rekonstruisati za lica s invaliditetom. Argument da će u toj kancelariji raditi zaposlena osoba s invaliditetom nije adekvatan jer se onda očekuje da samo 1 osoba s invaliditetom u toj ustanovi bude zaposlena, što je diskriminacija, a ako bi više osoba s invaliditetom bilo smješteno u toj istoj kancelariji onda bi to bila segregacija. Takođe ukoliko kandidat/kinja za posao bude osoba oštećenog vida ona će opet biti smještena u toj kancelariji, jer samo do te kacelarije će se izgraditi taktilne crte vođenja. Isto koliko i radni prostor za osobe s invaliditetom su važne i prostorije javnih funkcionera kako bi mogli ostvarivati sva prava zagarantovana zakonom. Do toaleta nijesu planirane taktilne crte vođenja iako je to Pravilnikom precizno definisano. Takođe je nejasno zašto su jedino u KIC Budo Tomović planirane taktilne trake vodilje duž svih hodnika, dok to isto nije planirano u drugim mnogo značajnijim objektima u ovom Akcionom planu.

Ne očekujemo da se sve ovo tretira odmah ovim dokumentom, ali se sa ovim Akcionom planu ne smije završiti sav posao, jer bi to neizbježno dovelo do prethodno navedenih posljedica.

Specifični komentari:

1. Za Glavnu zgradu navesti da je prilagođavanje na teretu investitora i precizirati koji elementi pristupačnosti nedostaju, tj. koji elementi će se raditi prilagođavanjem.

2. Zbog čega su planirani troškovi za parking mjesto 362,73 €, ulazni prostor 500.00, kad je u tekstu u dijelu opisa situacije za objekat u kojem je smješten: SEKRETARIJAT ZA SOCIJALNO STARANJE; SLUŽBA ZA ZAJEDNIČKE POSLOVE; SEKRETARIJAT ZA LOKALNU SAMOUPRAVU; UPRAVA LOKALNIH JAVNIH PRIHODA, navedeno da postoji obilježeno parking mjesto, kao i da je rampa na ulazu propisanog pada i širine.

3. Još jednom razmotriti mogućnost postavljanja rampe na glavnom ulazu (SEKRETARIJAT ZA PLANIRANJE I UREĐENJE PROSTORA I ZAŠTITU ŽIVOTNE SREDINE), jer je dozvoljena visina za savladavanje visinske razlike rampom do 120 cm.

*Razmotriti da li se u nekom drugom dijelu zgrade (a ne samo pored stepeništa) može instalirati lift. Smatramo da koso-podizna platforma nije adekvatno rješenje jer se usljed neodržavanja i nepravilnog korišćenja često kvari.*

4. Kada je u pitanju instalacija podizne platforme u Sekretarijatu za komunalne poslove i saobraćaj, kao i u Agenciji za stanovanje komentar je isti kao i za prethodni objekat.

5. Nije razmatrano prilagođavanje toaleta u SEKRETARIJATU ZA KULTURU I SPORT a budžetom su planirana sredstva za njegovo prilagođavanje. Nije jasno ubog čega.

6. Galerija art - ulazna vrata u objekat su jako teška sa kvakom na visini iznad dozvoljene Pravilnikom, (na osnovu procjene sa slike) i interfonom koji je nepristupačan pa je iz tog razloga potrebno prilagođavanje ulaznog prostora sa interfonom.

Tabela koja se nalazi ispod opisnog dijela Kusleove kuće je nejasna, jer ni za pomenuti objekat ni za prethodni, tj. Galeriju Art u opisnom dijelu nijesu pomenuti nikakvi radovi u unutrašnjosti objekta, već se na osnovu fotografija može zaključiti da su objekti prizemnog karaktera. S obzirom da se pretpostavlja da se veći dio troškova odnosi na Muzej grada treba razdvojiti budžetske stavke i iznose za ova tri objekta kako bi se znalo koji dio troškova se odnosi na koji dio objekta.

7. Troškovi obilježavanja parking prostora ispred AGENCIJE ZA IZGRADNJU I RAZVOJ PODGORICE i DIREKCIJA ZA IMOVINU djeluju ogromni ukoliko se preciznije ne objasni šta je konkretno potrebno izvesti od radova.

8. Za objekat JP Vodovoda se navodi da je potrebno ukloniti stub, a definisani su troškovi od 5.000€. Smatramo da treba preciznije isplanirati troškove.

9. Smatramo da potrebno dodatno procijeniti troškove obilježavanja parking mjesta ispred Agencije za stanovanje. Cifra djeluje visoka ukoliko nije precizirano koje su radnje potrebne, a pretpostavlja se da je u pitanju samo obilježavanje već postojećeg parkinga.

Rampa na ulazu, odnosno njena rekonstrukcija je planirana u II fazi, a u budžetu je planirana za I fazu.

10. U dijelu opisa planiranih elemenata za prilagođavanje objekta SC Morača (sala za košarku) smatramo da je neophodno planirati rampu, a ne podiznu platformu iz tehničkih razloga, jer je lakša za korišćenje, a prije svega za održavanje, jer ne iziskuje nikakve dodatne troškove.

Citiramo rečenicu da bi bilo jasnije:

"Za prilaz restoranu SC Morača, potrebno je savladati visinsku razliku od 105 cm (7 visina x 15 cm). Predlaže se postavljanje podizne platforme ili rampe uz objekat do platoa ispred restorana."

Takođe i u dijelu Streljane smatramo da je adekvatnije rješenje rampa sa nagibom koji je pomenut uz gelerder, odnosno zaštitnu ogradu na visini od 80 cm, nego podizna platforma. Objasnili smo već da su u pitanju tehnički razlozi, jeftinije rješenje i bezbjednije korišćenje.

Citiramo tekst radi razumijevanja:

"Malokalibarska pucaona

Radi obezbjeđivanja prilaza potrebno je savladati visinsku razliku od 1m. Raspoloživi prostor za rampu je 11,4m, što omogućava postavljanje rampe sa nagibom od 8,7%. S obzirom da je propisani nagib za visine preko 76 cm, 5%, predloženo je kao racionalnije rješenje, postavljanje podizne platforme."

Za troškove kojeg parking mjesta je predviđeno 300.00€ s obzirom da je napomenuto koji objekti imaju obilježeno parking mjesto?

11. Još jednom razmotriti potrebne troškove za parking mjesto ispred objekta J.P. Zelenilo.

Takođe smatramo da je rampa finansijski skuplja od realnih troškova, s obzirom da i mnogo duže rampe sa površinom, odnosno dužine i do 7-8 metara ne koštaju toliko.

12. U budžetu parkinga ispred objekta KIC Budo Tomović su predviđeni troškovi iako je navedeno da postoji obilježeno parking mjesto. Ukoliko se navedeni troškovi odnose na troškove spuštanja ivičnjaka onda to treba precizirati.

13. Ispred Biblioteke Radosav Ljumović je navedeno da postoji obilježeno parking mjesto a budžetom su predviđeni troškovi. Nije jasno za kakve namjene se planiraju troškovi.

14. Smatramo da su troškovi za parking mjesto i rampe u objektu JU ZA SMJEŠTAJ, REHABILITACIJU I RESOCIJALIZACIJU KORISNIKA PSIHOAKTIVNIH SUPSTANCI previsoki i da treba opet analizirati stvarne i realne troškove. Takođe je nevjerovatno da su potrebni troškovi u iznosu od 969,43€ za obilježavanje parking mjesta.

15. S obzirom da je objekat tržnog centra Bazar izgrađen nakon usvajanja Zakona o uređenju prostora i izgradnji objekata smatramo da je nekorektno da isti bude predmet ovog Akcionog plana i da elementi pristupačnosti koji nijesu ispoštovani izgradnjom objekta, trebaju biti na teretu investitora ili izvođača radova, odnosno onoga ko nije ispoštovao standarde prilikom planiranja i izgradnje objekta, a ne da se sredstva crpe iz drugih izvora s obzirom da je ovo Akcioni plan prilagođavanja i rekonstrukcije objekata koji su rađeni prije 2008. godine.

Uskladiti i koristiti korekntu terminologiju, te prema tome termin "invalide" zamijeniti korektnim terminom.

16. U objektima Parking servisa i garaža je navedeno da postoje obilježena parking mjesta, ali su za obilježavanje istih planirani troškovi u budžetu. Nije jasno na osnovu čega!

Takođe smatramo da su troškovi od 3.000.00 za planiranu rampu preveliki.

17. S obzirom da je izgradnja objekta GRADSKOG PARLAMENTA započeta nakon usvajanja Zakona o uređenju prostora i izgradnji objekata isti ne smije biti predmet ovog Akcionog plana.

Ovaj objekat, s obzirom da od samog početka nijesu planirani svi elementi pristupačnosti podliježe sankcijama.

Isti komentar se odnosi na objekat Narodne kuhinje.

Udruženje mladih sa hendikepom Crne Gore